Na osnovu člana 13 Zakona o naučnoistraživačkoj djelatnosti (,,Službeni list Crne Gore“, br. 80/10 i 57/14),

**MINISTARSTVO NAUKE**

**O b j a v l j u j e**

**K O N K U R S**

**za dodjelu stipendija za doktorska istraživanja na univerzitetima u Crnoj Gori**

**I Predmet Konkursa**

Predmet Konkursa je dodjela stipendija za studente doktorskih studija na univerzitetima u Crnoj Gori koji su upisali doktorske studije ili planiraju da ih upišu u studijskoj 2020/2021. godini.

Stipendija podrazumijeva potpunu posvećenost doktorskom istraživanju na jednom od univerziteta u Crnoj Gori - ustanovi domaćinu, u toku redovnog radnog vremena, uz obavezno mentorstvo, kao i period međunarodne ili međusektorske mobilnosti.

**II Ciljevi Konkursa**

Ciljevi Konkursa su: jačanje ljudskih resursa za istraživanje, inovacije i konkurentnost, povećanje broja mladih istraživača na univerzitetima u Crnoj Gori, internacionalizacija istraživačkog rada, kao i razmjena znanja između akademskog i privrednog sektora.

Doktorandi kroz ovaj program stipendiranja treba da postignu značajne rezultate, imaju intenzivnu saradnju sa istraživačkim timom, putem mobilnosti ojačaju veze istraživačkog tima sa međunarodnim partnerima ili partnerima u privredi i ojačaju kapacitete kako bi mogli da pripremaju aplikacije za EU fondove za istraživanje i inovacije.

**III Uslovi za prijavljivanje kandidata su da:**

* Da kandidat ima stalni boravak u Crnoj Gori;
* Da kandidat ima najviše 40 godina života do isteka roka za podnošenje prijave;
* Da kandidat ima minimalnu zbirnu srednju ocjenu 8 na osnovnim studijama ukoliko je njihov obim minimum 240 ECTS. Za kandidate koji su završili trogodišnje osnovne studije obima 180 ECTS kandidat mora da ima minimalnu zbirnu srednju ocjenu 8 sa osnovnih (180 ECTS) i jednogodišnjih postdiplomskih specijalističkih studija (60 ECTS), odnosno minimalnu zbirnu srednju ocjenu 8 sa osnovnih (180 ECTS) i dvogodišnjih postdiplomskih magistarskih studija (120 ECTS);[[1]](#footnote-1)
* Da je kandidat upisao doktorske studije ili treba da ih upiše u studijskoj 2020/2021. godini na jednom od univerziteta u Crnoj Gori;
* Da postoji obostrano interesovanje stipendiste i mentora za realizaciju istraživanja, iskazano kroz zajedničku pripremu prijave i podnošenje prijave od strane ustanove domaćina na kojoj je mentor angažovan;
* Da mentor ispunjava uslove za mentorstvo koje propisuje univerzitet;
* Da je angažovanje stipendiste u ustanovi domaćinu integralni dio njegovog doktorskog istraživanja;
* Da se stipendista u toku trajanja stipendije bavi istraživačkim radom u periodu redovnog radnog vremena u ustanovi – domaćinu. Stipendija ne podrazumijeva zasnivanje radnog odnosa na univerzitetima; i
* Da stipendija uključuje najmanje 3 mjeseca međunarodne mobilnosti u visoko rangiranu naučnu ustanovu u svijetu ili u privrednom društvu u Crnoj Gori ili inostranstvu, radi usavršavanja.

**IV Trajanje stipendije**

Stipendija se dodjeljuje na period do 3 godine.

Nakon svakih dvanaest mjeseci trajanja stipendije vršiće se evaluacija napretka istraživačkog rada i odlučivanje o produžetku ili prekidu stipendije.

**V Kriterijumi za izbor prijava projekata**

**Kriterijumi za evaluaciju prijava projekata su:**

* **Kvalitet kandidata, mentora i ustanove domaćina;**
* **Originalnost i inovativnost oblasti i teme doktorskog istraživanja; i**
* **Plan rada, način usavršavanja i rezultati istraživanja.**

**VI Postupak evaluacije prijava**

Proces evaluacije projektnih prijava sprovode eksperti koje imenuje Ministarstvo.

Administrativnu provjeru pristiglih prijava na Konkurs vrši Ministarstvo.

Nakon administrativne provjere, sve projektne prijave koje su ispunile tražene uslove, biće upućene na evaluaciju od strane eksperata iz njihove uže oblasti ekspertize.

Sve projektne prijave čija je prosječna ocjena najmanje 70 poena, smatraće se pozitivno ocijenjenim prijavama, dok će za finansiranje biti odobreni projekti u skladu sa pragom koji će se utvrditi u odnosu na raspoloživi budžet (“running threshold”).

Stipendije će biti dodijeljene u sljedećem odnosu:

* 70% stipendija će biti iz oblasti: prirodno-matematičkih, tehničko-tehnoloških, medicinskih i poljoprivrednih oblasti nauka,
* 30% stipendija će biti iz oblasti društvenih i humanističkih nauka.

Ovaj procentualni odnos će biti primijenjen za pozitivno ocijenjene projekte koji su prešli utvrđeni prag.

Lista odabranih naučnoistraživačkih projekata biće objavljena na veb stranici Ministarstva.

**VII Budžet stipendije**

Stipendija obuhvata:

* Troškove za doktoranda u neto iznosu od 700 € na mjesečnom nivou,
* Troškove istraživanja do 10.000 € u bruto iznosu na godišnjem nivou.

Troškove do 10.000 € univerziteti tj. ustanova domaćin će koristiti isključivo za potrebe doktorskog istraživanja, tj. za istraživanje, materijalne troškove i mobilnost doktoranda, mentora i studenta osnovnih /specijalističkih/master ili magistarskih studija koji je uključen u istraživanje.

Troškovi koji mogu biti opredijeljeni za mentora ne mogu preći iznos od ukupno 2.500 € na godišnjem nivou i ne mogu biti dodijeljeni za njegove autorske honorare.

U skladu sa potpisanim memorandumima o saradnji u oblasti jačanja istraživačkih kapaciteta kroz realizaciju stipendija za doktorska istraživanja u Crnoj Gori, između Ministarstva nauke i univerziteta, stipendisti su oslobođeni plaćanja školarine za vrijeme trajanja stipendije.

**VIII Dodatne informacije**

Univerzitet - ustanova domaćin stipendiste u obavezi je da obezbijedi uslove za rad doktoranda u skladu s Evropskom poveljom o istraživačima i Kodeksom ponašanja poslodavaca prilikom zapošljavanja istraživača, kao što su: obezbjeđivanje vremena mentora za rad sa stipendistom, pristup laboratorijama i opremi radi istraživanja, pristup informacionim i bibliotečkim resursima, prostor za rad i ostale uslove definisane ugovorom o stipendiranju.

Pravo prijave na Konkurs imaju i saradnici i drugi doktorandi na univerzitetima, pod uslovom da im miruju prava i obaveze po osnovu rada, uz mogućnost da najviše 4 časa na nedjeljnom nivou obavljaju nastavne aktivnosti.

Obaveza doktoranda je da ostvari kontakt s mentorom (ukoliko ga već nema) i da zajedno sa mentorom pripremi prijavu za Konkurs za stipendiju.

Ukoliko doktorand nema mentora u trenutku prijavljivanja na Konkurs, u prijavi projekta za stipendiju potrebno je navesti „potencijalnog mentora“ koji će pratiti rad doktoranda u početnoj fazi doktorskih studija, do izbora mentora.

Preporučuje se da je u prijavi projekta identifikovan i ,,supervizor“ doktoranda u partnerskoj ustanovi u kojoj će se obavljati period mobilnosti (univerzitet van Crne Gore ili privredno društvo u Crnoj Gori ili inostranstvu).

Nadzor nad radom doktoranda u toku trajanja stipendije je obaveza mentora koji je angažovan u ustanovi domaćinu stipendiste.

Mentor na godišnjem nivou priprema Izvještaj o radu doktoranda koji se dostavlja Ministarstvu.

**IX Sadržaj prijave projekta**

Prijava projekta treba da sadrži:

* Potpisan i pečatiran Prijavni obrazac;
* Budžet projekta - Finansijski plan stipendije u excel formatu;
* Biografije (CV u Europass formatu) kandidata, mentora i studenta osnovnih/specijalističkih/master ili magistarskih studija ukoliko je uključen u istraživanje;
* Motivaciono pismo doktoranda;
* Pismo preporuke od strane mentora na doktorskim studijama;
* Ovjerene kopije diploma/uvjerenja o stečenom visokom obrazovanju i dodaci diploma i ostali obrazovni sertifikati;
* Potvrda da je redovan student doktorskih studija na univerzitetu u Crnoj Gori – za studente koji su već upisani na doktorske studije;
* Potvrda sa univerziteta na kojem realizuje magistarske studije sa naznakom statusa studija - za studente koji su na magistarskim studijama;
* Odluka nadležnog Vijeća o imenovanju mentora doktorandu - ukoliko već postoji;
* Potvrda da će kandidatu mirovati prava i obaveze iz radnog odnosa za vrijeme trajanja stipendije ukoliko je kandidat u radnom odnosu, odnosno potvrda iz Zavoda za zapošljavanje ukoliko je riječ o nezaposlenom licu;
* Potvrda o odobrenom studijskom/istraživačkom boravku u visoko rangiranoj naučnoj ustanovi u svijetu ili u privrednom društvu u Crnoj Gori ili inostranstvu u trajanju od minimum 3 mjeseca); i
* Kopija biometrijske lične karte.

**X Način prijavljivanja i rokovi za podnošenje prijava:**

Zainteresovani kandidati i potencijalni mentori mogu iskazati **interesovanje za stipendiju prijavljavanjem na portalu ,,Naučna mreža“ Ministarstva nauke od dana objavljivanja Konkursa do 25. juna 2020. godine do 14:00 časova.** [**LINK**](https://naucnamreza.me/me/tabela-zainteresovanih-stipendista-i-mentora-za-konkurs-za-doktorske-stipendije#overlay-context=konkursi)

**Podnošenje prijave se vrši preko portala ,,Naučna mreža” i na adresu Ministarstva nauke do 10. jula 2020. godine do 14:00 časova.** [LINK](https://naucnamreza.me/me/sadrzaj/podno%C5%A1enje-prijave)

Popunjen i potpisan Prijavni obrazac na crnogorskom jeziku, uz propratnu dokumentaciju, potrebno je dostaviti putem portala ,,Naučna mreža”, kao i istovjetnu dokumentaciju u jednom štampanom primjerku na adresu Ministarstva nauke, Rimski trg br. 46, 81 000 Podgorica.

Kontakt osoba za Konkurs: Jelena Šaranović, Načelnica Direkcije za nacionalne programe, e-mail: jelena.saranovic@mna.gov.me, Tel. 020/405-315.

Kontakt osoba za tehnička pitanja vezana za portal ,,Naučna mreža“: Marko Kaluđerović, samostalni savjetnik III za statistiku i digitalizaciju, E-mail: marko.kaludjerovic@mna.gov.me, Tel. 020/ 405-350.

1. Zbirna srednja ocjena određuje se kao količnik zbira proizvoda brojčane ocjene i ECTS bodova za svaki predmet i ukupnog broja stečenih ECTS bodova na osnovnim i postdiplomskim studijama. [↑](#footnote-ref-1)